
A táj szépsége mint turisztikai attrakció

Dolgozatom témája a táj és a turizmus kapcsolata. Mit is nevezünk pontosan tájnak? Sorolhatjuk – e a természet vagy a tájkép szépségét az elsődleges utazásra buzdító motivációk közé? Vagyis lehet a táj - nemcsak egy alapvető földrajzi kategória hanem – turisztikai vonzerő is? Többek között ezekre a kérdésekre is keresem a választ a munkám során.
Mindemellett azt vizsgálom, hogy a táj fogalma hogyan is épült be a turizmus rendszerébe, továbbá, hogyan jelenik meg napjainkban. De mivel a téma nagyon összetett és szerteágazó a dolgozatban csak a turizmus rendszerének egy oldalára fókuszálok, ez pedig a kínálati oldal. 
Ezen belül az utazási irodák tevékenységét veszem alapul, hiszen ők azok, akik széles spektrumban képesek bemutatni a turisztikai kínálatot a nyomtatott vagy online katalógusok, honlapok segítségével a potenciális turista számára.
Mindezek alátámasztására önálló kutatási munkám is az utazási irodákat célozza meg. Mivel maga a táj és a szépség egy nehezen körülírható és leginkább szubjektív fogalmak, ezért az egyetlen „kézzelfogható” formájuk a (fény)képek, amelyeket az irodák felhasználnak az értékesítés során.
Így a dolgozatom egy részében arra igyekszem választ találni, hogy milyen szerepet játszik tulajdonképpen a táj a turizmusban, hiszen számtalan tanulmány született már a turisták viselkedésének megértésére illetve a fogadóterületek elemzésére, azonban, hiába mutat rá a szakirodalom a tájkép szépségre, mint turisztikai vonzerőre, a táj és turizmus mélyebb kapcsolatát még csak igen felületesen vizsgálták.
Másrészt pedig amellett, hogy igyekszem párhuzamba állítani, hogy hogyan is illeszkedik bele a turizmus fejlődéstörténetébe és a turizmus egész rendszerébe a táj fogalma és ennek kézzelfogható megjelenése a tájkép, szeretnék rámutatni arra, hogy ezeknek a (táj)képeknek milyen szerep, funkciója van, és, hogy ezeket hogyan használják az utazási irodák a katalógusok összeállítása során.



